春日對雨聯句一首
作者：清晝
朝代：唐

paragraphs: 春煙帶微雨，漠漠連城邑。
桐葉生微陰，桃花更宜濕。
蕭條暗楊柳，散漫下原隰。
歸路不我從，遙心空佇立。
林低山影近，岸轉水流急。
芳草自堪遊，白雲如可揖。
尋山禪客意，苦雨陶公什。
遊衍情未終，歸飛暮相及。
峰高日色轉，潭淨天光入。
却欲學神仙，空思謝朋執。
爲道貴逍遙，趍時多苦集。
瓊英若可飱，青紫徒勞拾。